b"\n_START_ARTICLE_\nSzymon Winawer\n_START_SECTION_\nResultats destacats en competici\xc3\xb3\n_START_PARAGRAPH_\nAl Torneig de Par\xc3\xads de 1867 celebrat al Caf\xc3\xa9 de la R\xc3\xa9gence, i que fou el seu primer torneig internacional, en Winawer hi acab\xc3\xa0 segon, empatat amb Steinitz i rere Kolisch. Des d'aquest gran resultat, es va mantenir com a un dels millors jugadors del m\xc3\xb3n durant els seg\xc3\xbcents 15 anys._NEWLINE_A Vars\xc3\xb2via 1868 en Winawer hi va guanyar el primer torneig d'escacs celebrat mai a Pol\xc3\xb2nia. _NEWLINE_El 1870 va participar en el Torneig de Baden-Baden, considerat el m\xc3\xa9s fort de la hist\xc3\xb2ria fins al moment (hi fou 7\xc3\xa8, el campi\xc3\xb3 fou Adolf Anderssen). _NEWLINE_El 1875 guany\xc3\xa0, a Sant Petersburg, un matx contra el mestre rus Ilya Shumov, per 5\xe2\x80\x932._NEWLINE_A Par\xc3\xads 1878 hi empat\xc3\xa0 al primer lloc (+14 =5 \xe2\x88\x923) amb Zukertort, i per davant de Blackburne i Mackenzie, per\xc3\xb2 obtingu\xc3\xa9 nom\xc3\xa9s el segon premi despr\xc3\xa9s del playoff. A Berl\xc3\xadn 1881 hi fou 3r ex aequo amb Txigorin. El seu millor resultat fou la primera pla\xc3\xa7a, empatat amb Steinitz al Torneig de Viena de 1882, en el qual fou el m\xc3\xa9s fort torneig d'escacs de la hist\xc3\xb2ria fins aquell moment. Al Torneig de Londres de 1883 no hi va tenir una bona actuaci\xc3\xb3, per\xc3\xb2 despr\xc3\xa9s el mateix any a Nuremberg (3r DSB Kongress) hi fou primer, per davant de Blackburne._NEWLINE_Despr\xc3\xa9s d'una llarga abs\xc3\xa8ncia, en Winawer retorn\xc3\xa0 als escacs la d\xc3\xa8cada del 1890, per\xc3\xb2 llavors ja havia estat sobrepassat per altres jugadors m\xc3\xa9s joves, com Tarrasch i Lasker. A Dresden 1892 i Budapest 1896 hi fou sis\xc3\xa8. El 1896 va perdre un matx conta Janowski per 2\xe2\x80\x935. Va complir els 61 anys durant el seu darrer torneig, Montecarlo 1901, on va tenir una mala actuaci\xc3\xb3. Winawer va continuar jugant a escacs de competici\xc3\xb3 quan ja estava en la seixantena, i al llarg de la seva carrera, es va enfrontar a tots els millors jugadors del m\xc3\xb3n del darrer ter\xc3\xa7 del segle\xc2\xa0xix, des d'Anderssen fins a Lasker. La seva rivalitat amb Blackburne es va allargar des de 1870 fins a 1901, i es van enfrontar en partides de competici\xc3\xb3 en cinc d\xc3\xa8cades consecutives.\n_START_SECTION_\nPartides destacades\n_START_PARAGRAPH_\nEn la seg\xc3\xbcent partida, una de les millors que va disputar, bat l'excampi\xc3\xb3 del m\xc3\xb3n Wilhelm Steinitz a Nuremberg, el 1896:_NEWLINE_1. e4 e5 2. d4 exd4 3. Qxd4 Nc6 4. Qe3 Nf6 5. Nc3 Bb4 6. Bd2 O-O 7. O-O-O Re8 8. Bc4 Bxc3 9. Bxc3 Nxe4 10. Qf4 Nf6 11. Nf3 d6 12. Ng5 Be6 13. Bd3 h6 14. h4 Nd5 15. Bh7+ Kh8 16. Rxd5 Bxd5 17. Be4 f6 18. Bxd5_NEWLINE_fxg5 19. hxg5 Ne5 20. g6 1-0"